钦定古今图书集成/明伦汇编/官常典/第738卷 > 邓颙
## 钦定古今图书集成/明伦汇编/官常典/第738卷 > 邓颙

按《乐昌县志》：“颙字伯昂，邑之楼下人。通诗书，尤善虚
中术。举正统七年进士。奉使湖藩，却馈遗，楚王贤之
书，廉介以赠，且以其事闻。遂知广信府永丰县事。铲
剔奸弊，奏除苛赋，旱祷辄应，狱无隐情，民德之。时邑
中妖盛行，重为民病，颙告于天，风雷大作，妖遂灭。玉
山县民有被杀者，狱疑莫决，委颙按之。颙虑及无辜”，
忧形于色，卒感异梦白其事。复莅浦城，脱当入没者
三十馀家。核减处州银冶课数千馀两，民咸向德，输
悃馈谢，颙并却之。方伯吴润为之三上荐章。十三年
冬十一月，叶宗留寇浙，邓茂七寇闽，永丰当受敌二
路，寇势猖獗，直逼永丰。抚臣督臣兵屯铅山，逗遛不
进。颙率土著千馀人往击之，俘其党王三、郑常四。复
乘胜长驱，为伏寇所执。颙见宗留，厉声抗骂，遂遇害。
是日，风雷迅作，人以为邓氏愤也。宗留惧，令舁尸于巡司署中，翼日，邑人殡之。部使者上其事，追赠奉议
大夫、光禄少卿。景泰间，赐谥“忠毅”，入张文献祠配享，
复檄江西广信府与张叔夜同祀。